Komisijos reglamentas (EB) Nr. 2493/98
1998 m. lapkričio 18 d.
iš dalies keičiantis Reglamentą (EB) Nr. 2125/95, atidarantį konservuotų grybų tarifines kvotas ir nustatantį jų administravimą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2201/96 dėl bendro perdirbtų vaisių ir daržovių produktų rinkų organizavimo [1] su pakeitimais, padarytais Reglamentu (EB) Nr. 2199/97 [2], ypač į jo 15 straipsnio 1 dalį,
kadangi Komisijos reglamento (EB) Nr. 2125/95 [3] su pakeitimais, padarytais Reglamentu (EB) Nr. 2405/97 [4], 4 straipsnyje yra numatyta paskirstyti kvotas tradiciniams bei naujiems importuotojams ir apibrėžtos abi importuotojų kategorijos; kadangi kelerių metų patirtis, įgyta įgyvendinant šią sistemą, rodo, kad šių nuostatų Bulgarijai, Lenkijai ir Rumunijai taikymas yra netikslingas, nes šių šalių kilmės produktų paklausa yra mažesnė už pagal kvotą nustatytus kiekius; kadangi kitų kilmės šalių tradiciniams importuotojams kiekiai turėtų būti padidinti;
kadangi, siekiant palengvinti prekybos sandorius ir stabilizuoti rinką, reikėtų pratęsti licencijų galiojimo laiką, panaikinti kai kurias pasenusias Reglamento (EB) Nr. 2125/95 nuostatas ir atnaujinti jo priedą;
kadangi šiame reglamente numatytos priemonės atitinka Iš vaisių ir daržovių pagamintų produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2125/95 iš dalies keičiamas taip:
1) 1 straipsnio 3 dalis išbraukiama;
2) 3 straipsnio 2 dalyje žodis "šešis" pakeičiamas žodžiu "devynis";
3) 4 straipsnio 1 dalies pirmas sakinys pakeičiamas taip:
"Pagal I priedą Kinijai ir kitoms šalims, išskyrus Bulgariją, Lenkiją ir Rumuniją, nustatytas bendras kiekis paskirstomas taip:";
4) 4 straipsnio 1 dalies a punkte skaičius "85" pakeičiamas skaičiumi "95", o b punkte skaičius "15" pakeičiamas skaičiumi "5";
5) 4 straipsnio 5 dalies pirmojo sakinio pradžia papildoma šiais žodžiais:
"Šalių, išskyrus Bulgariją, Lenkiją ir Rumuniją,";
6) 5 straipsnis pakeičiamas taip:
"5 straipsnis
1. 4 straipsnio 1 dalies a punkte nurodytų tradicinių importuotojų pateiktose licencijos paraiškose nurodytas kiekis nei vieną šešių mėnesių laikotarpį negali sudaryti daugiau kaip 75 % vidutinio metinio kiekio, importuoto pagal šio reglamento nuostatas ankstesnius trejus kalendorinius metus iš kitų kilmės šalių nei Bulgarija, Lenkija ir Rumunija.
2. 4 straipsnio 1 dalies b punkte nurodytų naujų importuotojų pateiktose licencijos paraiškose nurodytas kiekis nei vieną šešių mėnesių laikotarpį negali sudaryti daugiau kaip 8 % pagal minėto 4 straipsnio 1 dalies b punktą paskirstyto kiekio.";
7) I priedas pakeičiamas šio reglamento priedu.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1999 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. lapkričio 18 d.